《紫玉台》
明代·释今壁

石籀何人镌玉台，松杉岁岁老岩隈。一林霜月猿声冷，千古烟霞鹤梦回。

白社有缘酬惠远，文章无价慰宗雷。登高更莫劳双眼，多少閒情付劫灰。

作者简介：今壁（？—一六九五），字仞千。东莞人。俗姓温。弱冠出世，习毗尼于鼎湖。闻天然禅师倡道雷峰，徒步归之。禅师一见知为法器，许以入室。清圣祖康熙七年（一六六八）元旦，与澹归禅师同日付嘱。三十四年（一六九五）冬，分座海云。未几示寂。清光绪《广州府志》卷一四一有传。